1.4.Kopertura tal-Istati Membri u ta’ pajjiżi oħra

Ir-Regolament (UE) Nru 70/2012 japplika direttament u fl-intier tiegħu għall-Istati Membri kollha u jeħtieġ li dawn jipprovdu d-data. Madankollu, skont l-Artikolu 1(3) tiegħu, dan ma japplikax għal Malta, sakemm l-għadd ta’ vetturi għat-trasport tal-merkanzija bit-triq reġistrati f’Malta liċenzjati biex jittrasportaw il-merkanzija internazzjonali bit-triq ma jaqbiżx 400 vettura. Għal dan il-għan, darba fis-sena, Malta trid tissottometti lill-Eurostat l-għadd ta’ vetturi li jittrasportaw merkanzija bit-triq li jkunu liċenzjati biex jinvolvu ruħhom fit-trasport ta’ merkanzija internazzjonali bit-triq; trid tagħmel dan sa mhux aktar tard mill-aħħar ta’ Marzu ta’ wara s-sena relatata mal-għadd ta’ vetturi li jittrasportaw merkanzija bit-triq.

In-Norveġja u l-Iżvizzera wkoll jipprovdu data. Il-Montenegro, bħala pajjiż kandidat, ipprovda data sa mill-2016.

Mill-1 ta’ Frar 2020, meta r-Renju Unit ħareġ mill-Unjoni Ewropea, l-Eurostat żied mas-settijiet tad-data tiegħu l-aggregat il-ġdid “Unjoni Ewropea - 27 pajjiż (mill-2020)” li jeskludi lir-Renju Unit. Matul il-perjodu tranżitorju sal-aħħar tal-2020, ir-Renju Unit qed ikompli jibgħat data lill-Eurostat. Din id-data ssir disponibbli għall-utenti.

F’konformità mal-Artikolu 5 tar-Regolament (UE) Nru 70/2012, il-pajjiżi jittrażmettu data ta’ kull tliet xhur lill-Eurostat.

2.SEGWITU GĦALL-IMPLIMENTAZZJONI TAR-REGOLAMENT (UE) NRU 70/2012

2.1.Konformità mal-obbligi ġuridiċi

Teżisti konformità kbira mal-obbligi għall-forniment tad-data definiti fir-Regolament (UE) Nru 70/2012. Kull Stat Membru forna s-settijiet tad-data mitlubin, b’dewmien biss f’għadd żgħir ta’ każi, l-iżjed minħabba bidliet fl-IT fil-livell nazzjonali. Dan jagħmilha possibbli li tiġi prodotta statistika ta’ kwalità għolja, f’waqtha u affidabbli dwar it-trasport tal-merkanzija bit-triq fl-Ewropa.

2.2.Metodi użati għall-ġbir tad-data fl-Istati Membri

L-arranġamenti metodoloġiċi tar-Regolament (UE) Nru 70/2012 jipprovdu l-qafas għall-ġbir ta’ mikrodata mill-Istati Membri.

L-Eurostat jiġbor informazzjoni dwar il-metodi nazzjonali tal-ġbir tad-data (l-użu ta’ reġistri, il-metodoloġija ta’ kampjunar, il-kopertura eċċ) kull 3 snin u jagħmilha disponibbli fil-pubblikazzjoni tiegħu Methodologies used in surveys of road freight transport in Member States and Candidate Countries (Metodoloġiji użati fi stħarriġ tat-trasport tal-merkanzija bit-triq fi Stati Membri, f’pajjiżi tal-EFTA u f’pajjiżi Kandidati).

Barra minn hekk, b’bidu mis-sena ta’ referenza 2018, il-pajjiżi rapportaturi joħolqu fajls ta’ metadata nazzjonali fil-mudell użat għall-fajls ta’ metadata ta’ referenza Ewropej, l-“Istruttura tal-Metadata tal-Euro SDMX”. Il-fajls tal-metadata nazzjonali fihom preżentazzjoni statistika tad-data nazzjonali kif ukoll informazzjoni dwar il-leġiżlazzjoni nazzjonali, il-politika tat-tixrid, il-kwalità tad-data u l-ipproċessar statistiku tad-data.

2.3.Il-piż u l-ispejjeż għall-Istati Membri

Ir-Regolament (UE) Nru 70/2012 huwa mfassal biex iżomm il-piż fuq l-Istati Membri għal minimu. F’ħafna mill-pajjiżi, ma hemm għalfejn tittieħed ebda miżura addizzjonali, minħabba li l-proċessi eżistenti huma biżżejjed biex jiġu ssodisfati r-rekwiżiti tal-ġbir ta’ data.

Skont l-informazzjoni rrapportata fil-fajls nazzjonali tal-metadata, il-maġġoranza l-kbira tal-pajjiżi rapportaturi jqisu li l-ammont ta’ xogħol meħtieġ għall-forniment tad-data huwa aċċettabbli. Hemm inugwaljanza sinifikanti bejn il-pajjiżi f’dak li jirrigwarda l-piżijiet relatati mal-ġbir tad-data, skont is-sistemi nazzjonali tal-kompilazzjoni tad-data disponibbli. Il-ħin medju għar-rispondenti biex jirrappurtaw data għal vettura waħda b’attivita tat-trasport matul il-perjodu tal-istħarriġ kien stmat li kien ta’ madwar 40 minuta.

Fir-rigward tal-ispiża, din tvarja minn pajjiż għal ieħor minħabba li d-daqs tal-kampjun użat għall-ġbir tad-data jvarja. F’xi każi, il-kampjun jikkonsisti fi ftit eluf ta’ vetturi filwaqt li f’oħrajn il-kampjun jikkonsisti f’diversi mijiet ta’ eluf ta’ vetturi. L-ispiża u l-piż iġġenerati mill-ġbir tad-data huma ġġustifikati fir-rigward tal-benefiċċju tal-istatistika li tirriżulta.

Il-Kummissjoni tikkontribwixxi għall-isforzi tal-Istati Membri biex jipproduċu statistika nazzjonali. L-Eurostat jamministra l-mikrodata nazzjonali u jikkompila statistika (Tabelli-D) għall-attività tat-trasport f’kull pajjiż minn vetturi rreġistrati f’pajjiżi oħra. Dawn l-istatistiċi jintbagħtu lura lill-awtoritajiet nazzjonali tal-istatistika u b’hekk ikun jista’ jkollhom informazzjoni statistika kompluta dwar l-operazzjonijiet kollha ta’ trasport ta’ merkanzija bit-triq fuq it-territorju tagħhom minn trakkijiet irreġistrati fi kwalunkwe pajjiż tal-UE (ħlief f’Malta), fl-Iżvizzera u fin-Norveġja. L-implimentazzjoni tar-Regolament (UE) Nru 70/2012 u tat-Tabelli-D ipprovduti mill-Kummissjoni jiffrankaw lill-pajjiżi l-isforz tal-ġbir tad-data dwar il-prestazzjoni tat-trakkijiet barranin fit-territorju tagħhom.

Barra minn hekk, il-ġbir u l-ġestjoni tal-informazzjoni fil-livell tal-mikrodata jagħtu l-flessibbiltà lill-Eurostat li jissodisfa l-ħtiġijiet tal-utenti għall-informazzjoni statistika, mingħajr dewmien u sforz addizzjonali fil-livell nazzjonali. It-tixrid tal-istatistika dwar it-trasport tal-merkanzija bit-triq mill-Eurostat u tat-Tabelli-D mill-Istati Membri huwa skont id-dispożizzjonijiet tar-Regolament (KE) Nru 6/2003.

2.4.It-tnaqqis u s-simplifikazzjoni tal-piż amministrattiv

It-tnaqqis u s-simplifikazzjoni tal-piż amministrattiv huwa ta’ tħassib kontinwu għall-Kummissjoni (Eurostat). F’kooperazzjoni mal-istituti nazzjonali tal-istatistika, l-Eurostat jimplimenta azzjonijiet speċifiċi biex inaqqas il-piż nazzjonali tal-ġbir u r-rappurtar tad-data. Dawn l-azzjonijiet jinkludu: